
Abstract

Statele membre ale UE au experienţe variate în asigurarea unei consultanţe de calitate pentru elaborarea şi desfăşurarea programelor europene, fiecare ţară ţinând cont de reglementările comunitare, de propriul mod de organizare instituţională, de propriile tradiţii administrative. 

În general, în statele membre, statul, la nivel central, deţine rolul politic, de coordonare şi mobilizare, precum şi sistemele de gestionare şi control, dar există şi forme variate de parteneriate cu autorităţile regionale şi locale. În Marea Britanie şi Spania, autorităţile de gestionare şi plată sunt ministerele. În Germania, Austria, Italia, autorităţile de gestionare sunt „guvernele” regiunilor pentru programele regionalizate. 
Majoritatea firmelor de consultanţă europene respectă standardele internaţionale de exercitare a activităţii de consultanţă, afirmându-se chiar existenţa unui model internaţional pentru certificarea consultantului (CMC). În multe state europene există reţinere în ceea ce priveşte intervenţia guvernului în activitatea practică a firmelor, fiind considerată o birocraţie inutilă şi o limitare a libertăţii lor.
Este acceptată o formă flexibilă de licenţiere, în funcţie de gradul de profesionalizare şi prestaţie, considerându-se că principalul mecanism de verificare este activitatea firmelor pe piaţa liberă, inclusiv punerea în mişcare a mecanismelor de aplicare a răspunderii legale şi profesionale.

Pentru acordarea consultanţei în domeniul programelor europene, specificul acestei activităţi a determinat ca ea să fie asigurată de servicii, instituţii sau firme specializate, direct legate (uneori evaluate) de activitatea autorităţilor de gestionare şi plată.

Instituţiile europene au manifestat un interes deosebit pentru activitatea de formare şi evaluare a acestei activităţi, întrucât de calitatea ei depinde elaborarea, aplicarea şi impactul programelor europene. Ele au sprijinit, prin programe speciale,  iniţiativele de formare profesională în domeniu, au creat reţele pentru schimburi de experienţă la nivel profesional, sunt implicate în activităţile de colaborare care au drept scop perfecţionarea acestei activităţi.

1. Buna gestionare a programelor din domeniul agricol - o prioritate a perioadei 2007-2013

În perioada 2007- 2013, buna gestionare a programelor de dezvoltare rurală este o prioritate la nivel comunitar, naţional şi local. „Buna gestionare” este o gestionare care duce la atingerea obiectivelor de impact ale programelor (responsabilitatea principală a autorităţii de management) şi respectarea principiilor unei bune gestiuni financiare (responsabilitatea agenţiei de plăţi).
În perioadele 2000-2006 şi 2007-2013, în statele membre UE, agenţiile de plăţi şi audit, autorităţile de management, precum şi comitetele de management au dobândit o experienţă considerabilă în aplicarea programelor de dezvoltare rurală
. Documentele europene şi practica aplicării programelor au confirmat că un rol important îl are dispozitivul de management al acestor programe care corespunde unui model de gestionare bipolar şi care este format din: autoritatea de management şi agenţia de plăţi.

Consiliul European nu a stabilit precis toate regulile şi modalităţile de gestionare, stabilind clar doar responsabilităţile şi criteriile esenţiale de bună gestionare. În acest mod s-a lăsat o marjă de manevră statelor membre pentru a stabili modalităţile practice de aplicare, în funcţie de cultura administrativă a fiecăruia dintre ele. Fiecare stat membru are, aşadar, propriul sistem de gestionare, fapt care determină o complexitate deosebită a problemelor şi soluţiilor în domeniu. Totuşi, în mod esenţial, fiecare stat membru trebuie să respecte regulile comunitare referitoare la responsabilităţile şi criteriile de bună gestionare.

La reuniunile dintre reprezentanţii Comisiei Europene şi autorităţile naţionale de gestionare au fost discutate principalele dificultăţi apărute în perioadele derulării programelor europene de accesare a fondurilor structurale. Din aceste dezbateri, precum şi din rezultatele activităţii de control a Comisiei, s-au desprins câteva  concluzii care pot prezenta interes pentru orice demers de regândire constructivă a metodelor de accesare şi utilizare a fondurilor structurale: existenţa unor similitudini dar şi a unor diferenţe între cei doi poli de gestionare.
Pentru perioada 2007-2013, regulile şi procedurile de accesare au fost consolidate, precizându-se că de fiecare dată trebuie armonizate, cât de mult posibil, modurile de gestionare din pilonul reprezentat de autoritatea de management cu cel reprezentat de agenţia de plăţi. De exemplu, regula ghişeului unic pentru recepţia cererii de sprijin financiar şi pentru etapele necesar de parcurs până la plată ar trebui să fie în acord cu criteriile minimale care trebuie respectate în  ghişeul unic al agenţiilor de plăţi. În concluzie, procedurile de acreditare ale agenţiilor de plăţi şi audit financiar trebuie să fie quasi-asemănătoare cu procedurile de acreditare ale unităţilor de management. În acest context, trebuie ţinut cont de situaţiile în care, într-unul din piloni se fac doar plăţi anuale, cu criterii de eligibilitate simple, girate prin sistemul IACS, iar în celălalt pilon sunt puse în aplicare programe naţionale sau regionale cu măsuri anuale şi măsuri plurianuale, cu condiţii de eligibilitate complexe, cu plăţi în tranşe etc.

În practică s-a constatat că Programele LEADER creează dificultăţi legate de raportul dintre caracterul novator al unor măsuri şi reducerea riscurilor financiare. Activităţile de audit ale Direcţiei Generală pentru Agricultură - DGAGRI - au pus în evidenţă probleme legate de acreditarea agenţiilor de plăţi şi audit financiar, de auditul şi reducerea ratei de eroare.
Calitatea relaţiei dintre autoritatea de management, şi, mai larg, administraţia naţională şi/sau regională, pe de o parte, şi agenţia de plăţi, pe de altă parte, constituie un element cheie al bunei gestionări a programelor de dezvoltare rurală. Experienţa a arătat că această relaţie se construieşte în timpul experienţei punerii în aplicare a programelor de dezvoltare rurală (de exemplu, în Finlanda există o bună cooperare între aceşti poli de gestionare). 
Relaţia nu trebuie să fie de tip ierarhic, acţiunea unui pol neputând fi subordonată deciziilor luate în cadrul celuilalt. În domeniul fiecăruia, responsabilitatea este total independentă, dar pentru ambele este nevoie de o bună şi eficientă consultanţă. 

Chiar dacă cele două entităţi sunt independente, există posibilitatea de a coopera pentru buna gestionare a programelor şi înlăturarea etapelor greoaie care întârzie demararea programelor. În acest context un rol esenţial îl are cofinanţarea programelor la timp, precum şi monitorizarea permanentă a etapelor de desfăşurare a programelor. 
Primul principiu de bază al gestionării PAC, comun celor doi piloni, este acela că agenţia de plăţi trebuie să fie acreditată de statul membru în funcţie de criteriile comunitare. Structura sa administrativă şi sistemul de control intern trebuie să satisfacă standardele de calitate definite de Anexa I a Regulamentului 885 din 2006, exigenţele de aplicare a regulamentelor referitoare la finanţarea Politicii Agricole Comune (R 1290/2005, JO L 209 din 11.08.2005)
, precis descrise în Ghidurile elaborate de Comisia Europeană. Conform prevederilor R 885 (art. 5), organismele de certificare (art. 7 al Regulamentului nr. 1290/2005) sunt desemnate de autoritatea competentă. Ele trebuie să fie independente, pe plan operaţional, de organismul plătitor şi de organismul de coordonare. Ele trebuie să dispună de expertiza tehnică necesară. Ele aplică normele de audit internaţional recunoscute, liniile directoare stabilite de Comisia Europeană, efectuează controale în timpul şi după fiecare exerciţiu bugetar şi eliberează un certificat care atestă corectitudinea expertizei contabile şi a procedurilor de control intern (audit intern). 
Statul membru trebuie să informeze Comisia, precizând spaţiul de acţiune al agenţiilor de plăţi, relaţiile sale cu alţi actori ai gestionării programelor (exemplu, autoritatea de management), procedurile de primire a cererilor până la plăţile făcute beneficiarilor (contabilizarea lor). Statul membru exercită o supraveghere constantă a activităţii Agenţiei de Plăţi şi va elabora un raport, la interval de 3 ani, trimis Comisiei Europene.
Rapoartele au pus în evidenţă existenţa unor dificultăţi legate de programele FEADER şi FEOGA. În primul rând, s-au manifestat dificultăţi legate de calendar (întârzieri de elaborare şi aprobare a programelor de dezvoltare rurală), care au antrenat întârzieri în definirea procedurilor de management şi control şi în crearea structurilor administrative necesare. Experienţa a pus în evidenţă existenţa unor dificultăţi legate de înţelegerea noilor reguli (de exemplu, o agenţie care girase FEOGA – Garanţie, trebuia să fie acreditată şi pentru FEADER; sau alta care nu ştia că trebuie să fie acreditată şi pentru FEADER). În unele situaţii, procedura de acreditare a impus efectuarea unor corecţii sau anularea acreditărilor.
Auditul realizat, conform Regulamentului 1290/2009, de către DGAGRI, pentru a îmbunătăţi sistemele de gestionare şi control a constatat că există lacune în selectarea proiectelor. Rezultatele au pus în evidenţă faptul că unele criterii de selecţie au fost discutabile sau neechilibrate, nu au fost aplicate procedurile sau au fost prost aplicate. 
În perioada 2008-2009 s-a constatat, de asemenea, o slabă calitate a datelor statistice referitoare la controalele efectuate. În acest sens, Comisia Europeană a propus îmbunătăţirea activităţii Reţelei Europene de Dezvoltare Rurală. 
Cadrul comun de supraveghere şi evaluare (CCSE), adoptat pentru perioada 2007-2013, a avut menirea de a evalua impactul PAC şi a inclus liniile directoare de evaluare şi indicatorii principali (Anexa VIII a Regulamentului 1974/2006 referitor la aplicarea Regulamentului 1698/2005).
Raportul referitor la gestionarea bugetară şi financiară pentru anul 2007
, arăta că în domeniul agricol, Franţa ocupă locul fruntaş (20% din fonduri), urmată de Spania, Germania, Italia şi Marea Britanie. Dintre noile state membre, Polonia a ocupat poziţia de lider. Câteva state au pierdut sume importante pentru neaccesarea în timp a fondurilor (Germania, Luxemburg, Olanda, Slovenia, Slovacia). 

În urma acestor evaluări, Comisia Europeană a decis crearea unei Task Force pentru îmbunătăţirea situaţiei existente şi pentru reducerea ratei erorilor din etapa de management a proiectelor. Cele 7 misiuni prevăzute vor duce la prezentarea unui raport înaintat  Comitetului pentru dezvoltare rurală.

La nivel naţional sau regional vor trebui identificate principalele surse de eroare şi vor trebui găsite soluţiile corespunzătoare.
În acest context, activitatea de consultanţă şi expertiză are un rol deosebit, atât în cadrul autorităţilor de management şi plată, cât şi la nivelul celor care doresc să acceseze programe europene în domeniul agricol. Asistenţa tehnică este inclusă în componentele programelor eligibile şi de calitatea ei depind calitatea şi impactul proiectelor europene din agricultură.
2. Consultanţa asigurată de autorităţile de gestionare şi plată sau alte instituţii
Statele membre ale UE au experienţe variate în asigurarea unei consultanţe de calitate pentru elaborarea şi desfăşurarea programelor europene, încercând să o acorde la nivelul autorităţilor de management şi de plată, în relaţie directă cu exigenţele procedurilor comunitare aplicate de acestea. Fiecare ţară ţine cont de reglementările comunitare, de propriul mod de organizare instituţională, de propriile tradiţii administrative. 
Un rol esenţial îl are specificul sistemului de gestionare şi control din fiecare ţară. În general, în statele membre, statul, la nivel central, deţine rolul politic, de coordonare şi mobilizare, precum şi sistemele de gestionare şi control, dar există şi forme variate de parteneriate cu autorităţile regionale şi locale. 

În alte state, mai ales cele puternic descentralizate, sistemele de gestionare şi control acţionează la nivel regional şi local. Experienţa a arătat că există o legătură între tipul de organizare şi  modul de gestionare al programelor europene, influenţând, implicit şi modalităţile de acordare a consultanţei.
Studiile au arătat că există diferenţe între gestionarea şi acordarea consultanţei la nivel naţional şi regional, că sunt diferenţe între gestionarea programelor şi gestionarea operaţiunilor de la nivel local şi sectorial. În acest context, tipul de consultanţă trebuie să se adapteze problemelor specifice fiecărui palier. Multe state au consolidat consultanţa la nivel regional şi local, înfiinţându-şi structuri specializate (Germania, Austria, Italia). 

În Marea Britanie şi Spania, autorităţile de gestionare şi plată sunt ministerele. 
În Spania, comunităţile autonome propun nivelul finanţării şi negociază cu Ministerul de finanţe. Ministerul de finanţe este autoritatea de management şi plată, avînd un serviciu special de coordonare a programelor. Ministerul agriculturii răspunde pentru fondurile destinate agriculturii. În Spania nu există un transfer de responsabilităţi către comunităţile autonome, ci un sistem de coresponsabilitate permanent, toate autorităţile de gestionare şi control fiind coprezidate de reprezentanţi ai statului şi ai comunităţilor. În Ministerul de finanţe există câte un corespondent pentru fiecare comunitate autonomă. Evaluarea programelor este făcută de organisme externe, publice sau private.
Organele teritoriale sunt coordonate de Autoritatea de gestionare prin puncte de contact şi sprijin, iar Autoritatea de certificare este Direcţia generală a fondurilor comunitare din Ministerul economiei şi finanţelor spaniol care dă informaţii Autorităţii de management în legătură cu procedurile şi regulile comunitare şi naţionale aplicabile şi ia în considerare datele Autorităţii de audit. Autoritatea de audit (Intervencion General de la Administracion del Estado-IGAE) a Ministerului economiei şi finanţelor spaniol oferă consultanţă şi evaluează programele europene. Secretariatul tehnic al Autorităţii de gestionare al organismelor din teritoriu are misiuni financiare, legături de asistenţă, proiecte, misiuni de comunicare. Între Organismele Teritoriale (OT) şi Autoritatea de gestionare se semnează o convenţie de colaborare prin care se specifică funcţiile OT şi AG în Comitetele teritoriale. Comitetul de supraveghere este prezidat succesiv de Ministerul de finanţe şi de prefectură şi se reuneşte cel puţin o dată pe an. Secretariatul lui este asigurat de Secretariatul tehnic comun al programului (STC). Conform Regulamentului general, Comitetul de supraveghere asigură eficacitatea şi calitatea aplicării programului. Comitetul teritorial se organizează în cadrul Organismului teritorial şi îi sprijină pe solicitanţii locali ce doresc să aplice pentru anumitre programe. Proiectele sunt examinate de toate comitetele care funcţionează la nivel teritorial, pe baza informaţiilor STC. Secretariatul pregăteşte raportul final al proiectelor şi propune să fie supuse dezbaterii Comitetului de programare.
În Marea Britanie programele FEDER sunt sub directa coordonare a primului ministru (Office of Deputy Prime Minister), dar este externalizat: auditul. În Marea Britanie, funcţionează programe integrate teritorial (PIT) şi grupuri de acţiune locală, înfiinţate în urma semnării unor parteneriate locale, din care fac parte aleşi, reprezentanţi ai societăţii civile etc. 
În Ţara Galilor, la nivel central, funcţionează un centru de informare, comunicare şi consultanţă - Welsh European Funding Office. Comisia pentru dezvoltare economică a Adunării naţionale interpelează sistematic Biroul şi agenţiile în legătură cu accesarea programelor europene. Totuşi, în Scoţia, Ţara Galilor, guvernele locale sunt autorităţile de gestionare şi plată, încheindu-se parteneriate locale, sectoriale sau strategice. 
În Germania, Austria, Italia, autorităţile de gestionare sunt „guvernele” regiunilor pentru programele regionalizate. În Germania, Ministerul economiei din landuri este autoritatea de gestionare şi plată. În landuri, o bancă privată îndeplineşte sarcinile de management şi plată, asigură consultanţa pentru întocmirea dosarelor pe care le înaintează unor servicii din cadrul Ministerului economiei care aprobă şi preiau controlul proiectelor. Fiecare land are propria bază de date şi propriul sistem de monitorizare a programelor. Evaluarea programelor se face prin cabinete externe, plătite cu fonduri pentru asistenţă tehnică.
În Austria s-a optat, în acelaşi timp,  pentru varianta ca programele europene să fie direct coordonate de Cancelaria federală, realizându-se o largă deconcentrare a asistenţei tehnice pentru acestea. Ladurile sunt autorităţile de management şi de plată, activitate pe care ele o desfăşoară prin intermediul unor agenţii care asigură consultanţa acordată solicitanţilor pentru întocmirea dosarelor.

 În Franţa, Delegaţia interministerială pentru amenajarea teritoriului (DATAR), sub autoritatea primului–ministru,  este cea care coordonează gestionarea programelor europene naţionale, întărind consultanţa şi controlul la nivel regional. Pentru programele regionale sunt responsabile prefecturile, direct implicate în asigurarea comunicării şi asigurării consultanţei pentru solicitanţii de programe. În Franţa, ca şi în alte state, s-a transferat unor regiuni (Alsacia) gestionarea şi controlul fondurilor structurale pe Obiectivul 2, cu scopul simplificării şi creşterii eficacităţii accesării fondurilor.
În Italia, regiunile sunt desemnate ca autorităţi de gestionare şi plată a programelor regionale care sunt programe integrate teritorial (PIT), forme specific italiene de realizare a programelor, forme care au încercat să evite multiplicarea inutilă a proiectelor. 
Şi în alte state descentralizate există programe transversale, regionalizate, aflate în competenţa regiunilor Selectarea se face la nivel local, în acord cu interesul local şi regional, organismele publice făcând eforturi deosebite pentru pregătirea cadrelor administraţiilor regionale (mai ales prin programul PASS). În Italia sunt implicate, de asemenea, băncile în sistemul de gestionare şi plată, asigurându-se astfel o consultanţă de calitate.  Consultanţa pentru proiecte este acordată la nivelul autorităţilor locale şi regionale, prin agenţii tehnice, servicii tehnice specializate ale colectivităţilor gestionare. 
3. Aspecte ale funcţionării firmelor de consultanţă la nivel european
Majoritatea firmelor de consultanţă europene respectă standardele internaţionale de exercitare a activităţii de consultanţă, elaborate în special în SUA, specialiştii afirmând chiar existenţa unui model internaţional pentru certificarea consultantului (CMC)
. 
Conform acestuia, în general, consultantul trebuie să aibă cel puţin 3 ani experienţă în consultanţă managerială, un grad recunoscut sau calificare profesională sau 5 ani în plus în management sau 1.200 ore pe an în managementul activ, practică independentă sau în firme. 
Procesul calificării este, de asemenea, relativ standardizat, incluzând: o examinare în scris ori un interviu structurat pentru a testa cunoaşterea codului profesional (Code of professional conduct)
 şi cunoştinţele generale în domeniu; 2 susţinători profesionşti (Members or Fellows CMC, FCMC, MIMC, FIMC ori echivalent); referinţe scrise de la 5 clienţi etc. 

Aceste standarde sunt recunoscute şi aplicate mai ales în Marea Britanie, de institute de management şi consultanţă renumite (ex. Institute of Management Consultancy). 
Alte institute au introdus conceptul de „certifed practice”, o certificare dată de rezultatele obţinute în practica de consultanţă. În general, certificarea este voluntară, dar licenţierea sau înregistratrea oficială pot fi, în unele state, obligatorii.
Autorizarea practicii individuale sau a firmei (licensing) poate deveni obligatorie, în acord cu respectarea unor criterii. Nerespectarea lor poate să aducă firma în instanţă pentru malpraxis. Această autorizare poate fi dată direct de o autoritate guvernamentală sau poate fi delegată unei agenţii, asociaţii aflate sub supravegherea guvernului.
În Franţa, conform art. L 321-1 al Codului monetar şi financiar, este necesară agrearea unor servicii de management  sau consiliere. Procedura
 prevede: trimiterea unei cereri la Ministerul de finanţe, în care se precizează durata aprobării; întocmirea dosarului tip format pe hârtie/electornic. Conform Regulamentului Ministerului de finanţe, dosarul conţine: programul de activitate pentru fiecare serviciu care va fi furnizat, condiţiile în care vor fi furnizate aceste servicii, tipul de operaţii, structura organizatorică; cerere de aprobare a programelor de activitate specializată; piese justificative (statutul, fondurile de care au dispus la crearea societăţilor). În cel mult 60 de zile de la prezentarea dosarului se dă decizia, prin notificare. În capitolul II sunt menţionate principalele caracteristicile ale acestor tipuri de societăţi, faptul că ele sunt societăţi cu răspundere limitată, au expertiză contabilă de un anume nivel, au acţionariat de calitate, capabil să asigure o gestionare prudentă, un capitalul social de minim 125.000 euro şi un bun exerciţiu al misiunii, fonduri proprii şi de garanţie, au personal de specialitate, au activitatea programată, proceduri de control, proceduri de gestionare a riscului etc.

În multe state europene există reţinere în ceea ce priveşte intervenţia guvernului în activitatea practică a firmelor, fiind considerată o birocraţie inutilă şi o limitare a libertăţii lor
. Principalul motiv este acela că este aproape imposibil a stabili criterii clare şi obiective de licenţiere. În majoritatea statelor, rolul cheie îl au organizaţiile profesionale, recunoscute de consultanţi şi clienţi (ex. Germania, Austria).

Aşa cum afirmă specialiştii, o profesie autentică nu se poate baza pe calificarea firmelor (James Sanford Smith, 1962), ci mai ales pe calitatea activităţii individuale de consultanţă, desfăşurate în mod concurenţial, pe piaţa liberă. Ca în orice profesie, este nevoie de criterii elementare de admitere în profesie dar activitatea pe piaţă este decisivă, ţinând cont de dictonul consulting business is a business.

În acest context, este acceptată o formă flexibilă de licenţiere, în funcţie de gradul de profesionalizare şi prestaţie, considerându-se că principalul mecanism de verificare este activitatea firmelor pe piaţa liberă, inclusiv punerea în mişcare a mecanismelor de aplicare a răspunderii legale şi profesionale. 
Ca orice profesie, consultanţa impune o supraveghere profesională, iar în anumite cazuri, asumarea răspunderii legale, cu plata unor daune şi pierderea clienţilor.

În statele membre UE există standarde variate şi sisteme legale diferite  pentru aplicarea responsabilităţii juridice. În general, este dificil de demonstrat situaţia de malpraxis în afara existenţei unor clarificări, exigenţe precise de tip profesional.
În acest context, în multe state europene este importantă menţionarea unor clauze de acest tip în contractele de consultanţă. Sistemul de rezolvare a litigiilor de acest tip este mult mai perfecţionat în unele state ale lumii (exemplu, SUA), altele au sisteme de asigurare care prevăd asemenea clauze. La rândul lor, firmele de consultanţă au asigurări pentru situaţiile în care se aplică responsabilitatea juridică.
Specialiştii recomandă ca, în contract, să se negocieze clauzele legate de responsabilitatea juridică a consultantului, ţinându-se cont de prevederile legale din legislaţia naţională. În contracte, uneori, sunt incluse şi prevederi legate de modalităţile de arbitraj al unor astfel de situaţii.

Pentru acordarea consultanţei în domeniul programelor europene, specificul acestei activităţi a determinat ca ea să fie asigurată de servicii, instituţii sau firme specializate, direct legate (uneori evaluate) de activitatea autorităţilor de gestionare şi plată. Cadrele specializate în domeniu au o experienţă legată de accesarea programelor europene, fie din interiorul instituţiilor de stat, fie din obţinerea unor rezultate deosebite în activitatea practică de gestionare a programelor.

În multe state s-a optat pentru consultanţa oferită de specialiştii din instituţiile implicate în procesul gestionării şi finanţării programelor (agenţii, autorităţi locale, bănci).  
Consultanţa în domeniul programelor europene a dobândit un nivel ridicat de specializare în ultimii ani, având nivele multiple, pentru fiecare etapă de desfăşurare a programelor (montarea unui program, managementul programului, gestionarea şi consultanţa financiară, studiile de impact etc). Este o profesie relativ recentă, în curs de  elaborare, cu standarde profesionale direct legate de cunoaşterea politicilor şi procedurilor comunitare şi de ceea ce se numeşte specialişti de teren.  
Instituţiile europene au manifestat un interes deosebit pentru activitatea de formare şi evaluare a acestei activităţi, întrucât de calitatea ei depinde elaborarea, aplicarea şi impactul programelor europene. Ele au sprijinit, prin programe speciale,  iniţiativele de formare profesională în domeniu, au creat reţele pentru schimburi de experienţă la nivel profesional, sunt implicate în activităţile de colaborare care au drept scop perfecţionarea acestei activităţi.
În anul 2010, Academia europeană pentru taxe, pregătire economică şi drept
, din Berlin a organizat o conferinţă anuală asupra fondurilor europene, la care au participat peste 600 de experţi din domeniu, precum şi reprezentanţi ai instituţiilor europene şi naţionale, care au pus în discuţie provocările cu care se confruntă experţii şi consultanţii în programe europene. 

� Séminaire sur la bonne gestion des programmes de développement rural pour la période 2007-2013, 28-29 septembre 2010, Bruxelles http://ec.europa.eu/agriculture/events/rurdevsem2/index_en.htm


� JO L 171 du 23.06.2006


� IP/08/1044 din 27/06/2008 � HYPERLINK "http://ec.europa.eu/secretariatariat-general/cvm/index_fr.htm" ��http://ec.europa.eu/secretariat-general/cvm/index_fr.htm� 


Bulgarie. Rappport sur la gestion des fonds de l’UE en Bulgarie


� � HYPERLINK "http://www.imcusa.org/resource/collection/EBB9404A-403E-494E-9473-C2867A83420E/IMC_USA_CMC_Competency_Framework_-_Certification_Scheme_Revision_4_on_06_18_2010.pdf" ��http://www.imcusa.org/resource/collection/EBB9404A-403E-494E-9473-C2867A83420E/IMC_USA_CMC_Competency_Framework_-_Certification_Scheme_Revision_4_on_06_18_2010.pdf�





� http://www.ibconsulting.org.uk/client_files/IBC%20Code%20of%20Professional%20Conduct%20and%20Practice%20FINAL.pdf


� Instruction No 2008-03 du 8 févriér 2008 � HYPERLINK "http://www.amf.france.org/documents/general,9208_1,pdf" ��www.amf.france.org/documents/general,9208_1,pdf�





� Milan Kubr, Management consulting: a guide to the profession. Professionalism and etichs in consulting. ILO, 2002


� � HYPERLINK "http://www.europaieische-akademie.eu/en/consultancy-services/eurpean" ��www.europaieische-akademie.eu/en/consultancy-services/eurpean� 

